PJW ส่ง “PJW-W1” ลงสนามเทรด 17 ส.ค.นี้ เล็งรุกธุรกิจ Medical เต็มสูบ
PJW ส่ง “PJW-W1” ลงสนามเทรดเอ็มเอไอ 17 ส.ค.นี้ พร้อมควัก 700 ลบ. รุกธุรกิจ Medical กลุ่มอุปกรณ์เครื่องมือแพทย์ฯ เพื่อสร้างการเติบโตรอบใหม่และสร้างรายได้ประจำ
16 ส.ค. 2564

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า ใบสำคัญแสดงสิทธิที่จะซื้อหุ้นสามัญของบริษัท หรือ วอร์แรนต์ ครั้งที่1 (PJW-W1) เริ่มทำการซื้อขายในตลาดหลักทรัพย์เอ็มเอไอในวันที่ 17 สิงหาคมนี้ สำหรับการออกวอร์แรนต์ในครั้งนี้ หากผู้ถือหุ้นมีการแปลงสภาพหมดตามสิทธิ จำนวนไม่เกิน 192 ล้านหน่วย จะส่งผลให้บริษัทฯได้รับเงินทั้งหมด 580 ล้านบาท ซึ่งจะเป็นการเพิ่มสภาพคล่องทางการเงิน เพื่อรองรับการขยายกิจการการลงทุนใหม่ๆ
โดยเฉพาะแผนการรองรับการลงทุนขยายไลน์การผลิตเครื่องมือทางการแพทย์จากพลาสติกใช้แล้วทิ้ง ที่ทยอยลงทุนในระยะเวลา 3 ปีต่อจากนี้ ด้วยงบลงทุนรวมกว่า 700 ล้านบาท เพื่อสร้างการเติบโตรอบใหม่ (New S-curve) ให้กับบริษัทฯในอนาคต สำหรับเม็ดเงินลงทุนส่วนที่เหลือจะมาจากเงินทุนหมุนเวียนและจากสถาบันทางการเงิน
“PJW แจก PJW-W1 ฟรีให้กับผู้ถือหุ้นในอัตรา 3:1 จำนวนไม่เกิน 192 ล้านหน่วย การออกวอแรนต์ดังกล่าว เพื่อรองรับการเติบโตของบริษัทฯในอนาคต โดยเฉพาะนำไปขยายและต่อยอดโครงการสร้างการเติบโต New S-curve จากผลิตภัณฑ์พลาสติกทางการแพทย์ฯ รวมถึงผลิตภัณฑ์ทุ่นลอยน้ำ เพื่อรองรับการลงทุนโครงการระบบผลิตไฟฟ้าจากพลังงานแสงอาทิตย์บนน้ำ (Floating Solar)ซึ่งจะเริ่มผลิตและจำหน่ายในปี 2565 สำหรับ PJW-W1 มีอายุ 3 ปี ผู้ถือหุ้นสามารถใช้สิทธิแปลงสภาพในครั้งแรกในวันที่ 18 ก.ค.2565 และการใช้สิทธิแปลงสภาพครั้งสุดท้าย วันที่ 18 ก.ค. 2567 มีอัตราการใช้สิทธิตามใบสำคัญแสดงสิทธิ 1 หน่วยต่อหุ้นสามัญของบริษัท 1 หุ้น ในราคาใช้สิทธิ 3 บาท” นายวิวรรธน์ กล่าว 
สำหรับ PJW ได้มีการปรับกลยุทธ์ขับเคลื่อนธุรกิจ โดยมุ่งสู่การต่อยอดในการสร้างมูลค่าเพิ่มในส่วนของรายได้ประจำ (Recurring Income) ให้มีความเติบโตอย่างมั่นคงและยั่งยืนในอนาคต โดยเพิ่มไลน์ธุรกิจลงทุนทางด้านนวัตกรรมผลิตภัณฑ์กลุ่ม Medical เครื่องมือทางการแพทย์จากพลาสติกใช้แล้วทิ้ง อาทิ ไซริงค์พลาสติก, วาล์ว สายน้ำเกลือ, เข็มฉีดยา รวมถึงเครื่องมือแพทย์อื่นๆ
ทั้งนี้ในช่วงแรกจะเน้นผลิตภัณฑ์เข็มฉีดยา (Syringe) หลอดเก็บเลือด (Blood tube) เป็นลำดับแรกก่อน เนื่องจากดีมานด์ผลิตภัณฑ์ดังกล่าวมีมูลค่าตลาดรวมเฉพาะในประเทศไทยกว่า 5,000 ล้านบาท และยังมีอัตราการเติบโตรวมถึงความต้องการใช้เพิ่มขึ้นอย่างต่อเนื่อง
อีกทั้งจากความต้องการของตลาดที่เพิ่มขึ้นส่งผลให้บริษัทฯสบช่องทางการลงทุนโดยผนึกกำลังร่วมกับบริษัท อินเตอร์ ฟาร์มา จำกัด (มหาชน) หรือ IP ผ่านบริษัท พีเจ เมดิคอล จำกัด (PJM ) ซึ่งเป็นบริษัทย่อยที่ PJW ถือหุ้นอยู่ในสัดส่วน 100% เพื่อร่วมกันวิจัยและพัฒนาผลิตภัณฑ์ ที่สอดคล้องกับความต้องการของตลาด รวมถึงร่วมกันศึกษาตลาดและการขายวัสดุและอุปกรณ์เครื่องมือแพทย์ ที่ทำจากพลาสติก และศึกษาโอกาสในด้านความร่วมมือทางธุรกิจต่อเนื่องในอนาคต
อย่างไรก็ตามหลังจากที่ได้ร่วมมือกับ IP ส่งผลให้บริษัทฯมีความสามารถในการวิจัยและพัฒนา (R&amp;D) ที่ถูกต้องและเป็นไปตามความต้องการและตรงตามการใช้งาน ตามมาตรฐานสำนักงานคณะกรรมการอาหารและยา (อย.) เนื่องจาก IP มีความเชี่ยวชาญด้านการขายและการจัดจำหน่ายผลิตภัณฑ์ทางการแพทย์ในหลากหลายช่องทางที่จะเข้ามาช่วยการเจาะตลาดได้อย่างรวดเร็วขึ้น ส่งผลให้บริษัทฯคาดว่าในปี 2565 บริษัทฯจะมียอดขายจากธุรกิจ Medical ที่ระดับ 300  ล้านบาท และตั้งเป้ายอดขายในปี 2567 ไว้ที่ระดับ 1,000 ล้านบาท และในปี 2569 เพิ่มขึ้นแตะระดับ 1,500 – 2,000 ล้านบาทตามลำดับ
 